b'\n_START_ARTICLE_\nSantiago Carrillo\n_START_PARAGRAPH_\nSantiago Carrillo Solares (18. tammikuuta 1915 \xe2\x80\x93 18. syyskuuta 2012) oli espanjalainen poliitikko, joka toimi kommunistipuolueen (PCE) p\xc3\xa4\xc3\xa4sihteerin\xc3\xa4 vuosina 1960\xe2\x80\x931982. Carrillo kuului eurokommunismin kehitt\xc3\xa4jiin. _NEWLINE_Carrillo vietti 38 vuotta maanpaossa, p\xc3\xa4\xc3\xa4osan ajasta Ranskassa. H\xc3\xa4n palasi Espanjaan vuonna 1976 Francisco Francon kuoltua. H\xc3\xa4net valittiin Espanjan parlamentin alahuoneeseen vuonna 1977, ja h\xc3\xa4net valittiin uudelleen vuosina 1979 ja 1982._NEWLINE_Carrillo erotettiin kommunistipuolueesta, ja h\xc3\xa4n perusti 1985 oman Partido de los Trabajadores de Espa\xc3\xb1a-Unidad Comunistan, joka kuitenkin lakkautettiin vuonna 1991. My\xc3\xb6hempin\xc3\xa4 vuosinaan Carrillo ei kannattanut en\xc3\xa4\xc3\xa4 kommunismia, ja syyskuussa 1991 h\xc3\xa4n mainitsikin aatteen tulleen tiens\xc3\xa4 p\xc3\xa4\xc3\xa4h\xc3\xa4n. H\xc3\xa4n julkaisi uransa aikana lukuisia kirjoja ja sai 2005 Madridin autonomisen yliopiston kunniatohtorin arvon.'